b'\n_START_ARTICLE_\nDanmarks statsminister\n_START_SECTION_\nEmbedets historie\n_START_PARAGRAPH_\nI sin nuv\xc3\xa6rende form under det konstitutionelle monarki begynder statsministerr\xc3\xa6kken den 22. marts 1848 ved udn\xc3\xa6vnelsen af Adam Wilhelm Moltke. Det nye embedes officielle titel var dengang premierminister, hvilket ogs\xc3\xa5 er den titel, der bruges i Junigrundloven af 1849. Titlen konseilspr\xc3\xa6sident blev dog ogs\xc3\xa5 brugt sidel\xc3\xb8bende om premierministeren, og ved F\xc3\xa6llesforfatningen af 1855 blev det den officielle titel. Ved Grundloven af 1915s ikrafttr\xc3\xa6delse i 1918 blev titlen igen \xc3\xa6ndret til statsminister ligesom i de \xc3\xb8vrige nordiske lande._NEWLINE_I mods\xc3\xa6tning til de \xc3\xb8vrige ministre fik regeringslederen f\xc3\xb8rst et eget ministerium, Statsministeriet, i 1914. F\xc3\xb8r det, og ogs\xc3\xa5 i en \xc3\xa5rr\xc3\xa6kke efter, havde regeringslederen ogs\xc3\xa5 en post som fagminister, der varierede fra person til person._NEWLINE_Statsministeren er dog stadig resortminister for et mindre antal fagomr\xc3\xa5der, s\xc3\xa5som pressens minister og minister for anliggender vedr\xc3\xb8rende Rigsf\xc3\xa6llesskabet, F\xc3\xa6r\xc3\xb8erne og Gr\xc3\xb8nland.'